Niende årsrapport (2014) om gennemførelsen af Fællesskabets bistand i medfør af Rådets forordning (EF) nr. 389/2006 af 27. februar 2006 om oprettelse af et instrument for økonomisk støtte til fremme af den økonomiske udvikling af det tyrkiskcypriotiske samfund

RAPPORT FRA KOMMISSIONEN TIL RÅDET OG EUROPA-PARLAMENTET

Niende årsrapport (2014) om gennemførelsen af Fællesskabets bistand i medfør af Rådets forordning (EF) nr. 389/2006 af 27. februar 2006 om oprettelse af et instrument for økonomisk støtte til fremme af den økonomiske udvikling af det tyrkiskcypriotiske samfund

1.Indledning

Rådets forordning (EF) nr. 389/2006 ("støtteforordningen") er grundlaget for bistanden til det tyrkiskcypriotiske samfund, og i henhold til denne forordning skal Kommissionen hvert år forelægge Rådet og Europa-Parlamentet en rapport. Denne rapport dækker året 2014.

2.Programmering af bistanden

Der blev mellem 2006 og ultimo 2014 afsat 370 mio. EUR til aktiviteter i henhold til støtteforordningen. Beløbet for det årlige program for 2014 var på 32,96 mio. EUR . I den flerårige finansielle ramme for 2014-20 anlægges der et flerårigt perspektiv for programmet, og det bliver muligt for første gang at få en mere stabil årlig finansiering. Bistandsprogrammet er dog af midlertidig karakter og har til formål at lette genforeningen af Cypern, og Rådets forordning nr. 1311/2013 om fastlæggelse af den flerårige finansielle ramme giver mulighed for en revision i tilfælde af, at der opnås en genforening i løbet af perioden for den flerårige finansielle ramme. Efter den fælles erklæring fra de græskcypriotiske og de tyrkiskcypriotiske ledere i februar 2014 lovede Kommissionen at intensivere sin indsats for at hjælpe det tyrkiskcypriotiske samfund med at forberede gennemførelsen af gældende EU-ret.

3.Gennemførelsesmekanismer

Programmet gennemføres i de egne af Republikken Cypern, hvor de cypriotiske myndigheder ikke har nogen effektiv kontrol, og hvor anvendelsen af gældende EU-ret er midlertidigt suspenderet i henhold til tiltrædelsestraktatens protokol nr. 10. Bistanden gennemføres primært gennem direkte forvaltning af Europa-Kommissionen, men nogle projekter administreres indirekte af De Forenede Nationers udviklingsprogram (UNDP) og af British Council.

Kommissionen handler under omstændigheder, der er uden fortilfælde i politisk, retlig og diplomatisk henseende. Det er nødvendigt med ad hoc-ordninger, for at programmet kan gennemføres, samtidig med at principperne om forsvarlig finansiel forvaltning overholdes. Ved EU-finansierede støtteprogrammer er det under normale omstændigheder aftalerne med et modtagerlands regering, der udgør den retlige ramme for udviklingsbistanden. Der kan imidlertid ikke indgås sådanne aftaler om bistand til det tyrkiskcypriotiske samfund, og Kommissionen er derfor nødt til at støtte sig til sin egen opfattelse af de regler og vilkår, som gælder lokalt. Det er en del af Kommissionens ansvarsområde at forvalte og imødegå denne indbyggede risiko, og de trufne foranstaltninger omfatter bl.a. intensivt tilsyn og støtte til støttemodtagere, reviderede betalingsbetingelser og en forsigtig tilgang til anvendelsen af bankgarantier. Bistanden omfatter betydelige beløb i form af tilskud, der kræver en ressourceintensiv forvaltning.

For at sikre en vellykket og bæredygtig gennemførelse inden for disse rammer skal det tyrkiskcypriotiske samfund forpligte sig til fuldt ud at tilpasse sig gældende EU-ret. Det er nødvendigt, at samarbejdet mellem de tyrkiskcypriotiske og de græskcypriotiske befolkningsgrupper fortsætter, hvis man skal nå alle målsætninger og det endelige mål om genforening.

Programgruppen benytter EU's programstøttekontor (EUPSO) i den nordlige del af Nicosia. Kommissionens repræsentation i Cypern er ligeledes vært for møder, seminarer og pressekonferencer og kommunikerer med den cypriotiske offentlighed på hele øen, herunder også om programmet.

4.Gennemførelse i rapporteringsperioden

4.1.Generelt overblik

Der var forventninger om fremskridt i forbindelse med de drøftelser om en løsning af konflikten, der var blevet genoptaget efter stats- og regeringschefernes fælles erklæring i februar. Kommissionen var rede til, om nødvendigt, at tilpasse programmet for at lette og udvikle eventuelle indgåede aftaler. Der blev desværre ikke opnået væsentlige fremskridt under drøftelserne om en løsning af konflikten i rapporteringsperioden. Kommissionen fortsætter med at gennemføre støtteforordningen med det overordnede mål at støtte en genforening.

Vigtige udviklinger i 2014 omfattede indvielsen af det nye spildevandsrensningsanlæg i Nicosia ved Mia Milia/Haspolat for begge befolkningsgrupper. Der blev undertegnet over 50 tilskud under tre indkaldelser af forslag, som Europa-Kommissionen havde iværksat for at støtte den private sektors udvikling, udviklingen af lokalsamfund og civilsamfundet. Stipendieprogrammet, som blev uddelegeret til British Council i 2014, ydede støtte til 115 studerende.

De tillidsskabende foranstaltninger til støtte for kulturarvsbeskyttelse og Komitéen for Forsvundne Personer leverede begge et større bidrag. Der blev lanceret en ny cyklus af TAIEX-finansieret bistand i henhold til gældende EU-ret med deltagelse af 60 eksperter fra medlemsstaterne med et indledende møde i Bruxelles og en række missioner til Cypern.

Ligesom i de seneste to år er der gjort en stor indsats for at afslutte aktiviteter, der var finansieret af ældre programmer, og 225 aftaler blev afsluttet i 2014. Ved udgangen af året var 264 aftaler uafsluttet i forhold til 533 ved udgangen af 2011. Dette afspejler den store arbejdsmængde, der mestendels er afsluttet, og som stammer fra den meget store tildeling ved begyndelsen af støtteprogrammets gennemførelse, navnlig det store antal tilskud. Det har således været muligt at strømline programmet. hvilket har medført en mere målrettet tilgang med en mere overskuelig mængde.

Et særligt problem har været aftalen om opførelsen af kloaknettet i Famagusta, som blev afsluttet i december 2013 af Kommissionen. Tvisten som følge af FIDIC-betingelserne i aftalen har kostet megen tid og befandt sig ved udgangen af 2014 i forligsfasen. Denne sag har understreget, at det tyrkiskcypriotiske samfund skal spille en betydelig rolle for at fremme en gnidningsløs gennemførelse af projekter samt bilæggelse af tvister.